ལན།ད་ལྟའི་བོད་སྐད་ཡིག་གི་ཁྱབ་ཚད་ནི་སྔོན་ཆད་དང་བསྡུར་ན་ཧ་ཅང་གི་ཁྱབ་རྒྱ་ཆེན་པོ་རེད།དེ་ཡང་སྐད་ཡིག་རིན་པོ་ཆེའི་བདག་པོ་བོད་མི་རང་ཉིད་དང་ཕྱི་མི་གཉིས་ཀྱི་ཐོག་ནས་བཤད་ན།སྔོན་མ་བོད་སྐད་ཡིག་ནི།ཐ་ན་བོད་མི་རང་གི་བླ་སྲོག་ཡིན་རུང་།དེ་ལ་དོ་སྣང་དང་ཞིབ་ཚགས་ཀྱིས་སློབ་གཉེར་གནང་མཁན་བོད་མིའི་མི་འབོར་དང་བསྡུར་ན་ཧ་ཅང་གི་ཉུང་ཉུང་ཡིན་པར་མ་ཟད།ད་དུང་མང་ཆེ་ཤོས་ནི་ཡིག་རྨོངས་མི་སེལ་བར་ལྷགས་བསྡད་པ་རེད།ཡིན་ནའང་།ད་ལྟའི་ཆར་ལ་བརྡ་འཕྲིན་དུས་རབས་དང་སྤྱི་ཚོགས་ལ་འཕོ་འགྱུར་སོང་བའི་ཤུགས་རྐྱེན་གྱིས་རང་སྐད་ཡིག་ལ་རྦད་དེ་རྨོངས་ནས་ལྷགས་ཡོད་པའི་བོད་མི་ཧ་ལམ་ཉུང་ཤས་རེད་ལ།ལྷག་ཏུ་རྩོམ་ཡིག་འབྲི་མཁན་ཚད་དང་ལྡན་པ་ཞིག་ཡིན་མིན་ལ་མ་ལྟོས་པར་གང་ལྟར་རྩོམ་འབྲི་མཁན་གྱི་སྡེ་དེ་སྔོན་ཆད་ལས་འབོར་ཆེ་བ་རེད།ཕྱི་མིར་ཆ་མཚོན་ནའང་།སྔོན་མ་ཡིན་ན་བོད་སྐད་ཡིག་ལ་སྦྱངས་པ་བྱེད་མཁན་ཉིན་དགུང་གི་སྐར་མ་ལྟ་བུ་རེད།འོན་ཀྱང་དེང་སང་ཕུགས་ཀྱི་དམིགས་ཡུལ་ག་རེ་ཡིན་མིན་ལ་མ་ལྟོས་པར་ཕྱི་མི་བོད་ཀྱི་སྐད་དང་ཡི་གེར་སློབ་གཉེར་གནང་མཁན་ག་ཚོད་ཅིག་ཡོང་གི་འདུག་ང་ཚོ་ཚང་མས་ཤེས་གསལ་རེད།དེར་བརྟེན།ངས་བསམ་ན་ཕྱོགས་གང་ནས་བལྟས་ཀྱང་ད་ལྟའི་བོད་སྐད་ཡིག་འདི་སྔོན་ཆད་གང་ལས་ཀྱང་ཁྱབ་ཚད་ཆེ་བར་མཐོང་གི་འདུག།